Bokke vs. Argentinië: Dankie, Nkosi! | Maroela Media
Daar was Saterdagmiddag op Loftus Versfeld twee Duitse uitruilstudente. En ná die eerste 40 minute se spel tussen die Springbokke en Argentinië was hulle nie baie beïndruk met rugby se vermaaklikheidswaarde nie.
Buiten die paar Afrikaanse tussenwerpsels wat hulle onder die knie probeer kry het, was "S'bu Nkosi" die naam wat hulle die graagste wou sê. Want in 'n toets propvol eksperimente, was dié Haai-vleuel en die Bokke se verdediging die beste antwoorde op die vrae.
Die Bokke het weliswaar vir Argentinië 24 – 18 in Pretoria geklop, maar dit was glad nie so oortuigend soos verlede week se klinkende oorwinning in Salta nie. Trouens, die rugby was met tye ietwat aan die vervelige kant, terwyl die Argentyne deurgaans binne trefafstand van die Suid-Afrikaners was.
Die rustydtelling was 10 – 8 in hulle guns, terwyl almal gedink het hulle het die wendrie laat in die tweede helfte gedruk. Gelukkig vir die Bokke het skeidsregter Luke Pearce en die televisie-skeidsregter beslis dat daar obstruksie in die opbou tot die drie was.
Goeiste, selfs die woer-woer-Sprinbokpoging teen die einde om die bal oor die kantlyn te jaag was minder indrukwekkend: 'n verdoelde drie en die Suid-Amerikaners sou dié kragmeting met een punt gewen het.
Maar tussendeur die geploeter was Nkosi die ligpunt.
Hy het die Bokke se enigste twee drieë gedruk en veral sy tweede poging het vir 'n bobaas-fotogeleentheid gesorg toe hy soos 'n wafferse akrobaat bo-oor die Argentynse verdediging geduik het.
Elton Jantjies – wat self 'n goeie wedstryd gehad het – het die res van die Bokke se punte aangeteken.
Waar Nkosi 'n goeie (en groter) plaasvervanger vir Cheslin Kolbe by die Wêreldbeker kan wees, só behoort Jantjies met selfvertroue die nommertientrui te kan dra die dag as Handré Pollard nie beskikbaar is nie.
Dan verdien die Bokke se verdediging 'n pluimpie – hulle moes baie meer duikslae as die Argentyne uitvoer. Toegegee, dit het dalk gesorg dat dit nie die wêreld se mees aanskoulike wedstryd was nie, maar die Suid-Afrikaners is steeds onoorwonne in Wêreldbeker-jaar. En dít is bitterbelangrik in die opbou tot só 'n groot toernooi.
Buitendien, Nkosi was daar vir die vermaaklikheidsfaktor.
Danke schön, Bokke!
Suid-Afrika: Drieë: S'bu Nkosi (2). Doelskop: Elton Jantjies. Strafskoppe: Jantjies (4).
Argentinië: Drieë: Guido Petti en Pablo Matera. Doelskoppe: Joaquin Diaz Bonilla en Benjamin Urdapilleta. Strafskoppe: Bonilla en Urdapilleta.
'n Wen is seker 'n wen, maar ek het gehoop SA rugby het meer diepte as wat ons vandag gesien het. En Rassie het maar bedruk gelyk.
Swak wedstryd met meer vrae as antwoorde.
Oe-ih-ÊOooh… hier kom moeilikheid asi bokke so wil speel verseker!
S'bu, S'bu is Bo!!!
Die res was s'boring.
Raak net moeg vir kommentators wat elke keer wat Kolisi aan daai bal raak, word dit 'n "Kyk Weer" oomblik om hom op te praat. Al lei sy 'raak aan die bal' tot absoluut niks of nog erger, 'n aanslaan. Genugtig tog, wie dink hulle val vir dié pot snert?
Dit word nou alhoemeer duidelik dat daar 'n 'A' en 'B' -span in Rassie se oefengroep is.
Die gesukkel het voorlangs begin en deurgesyfer na die agterlyn.
Waar ek gehoop het dat die swaarder Springbokpak die oorhand sou kry was dit nir dir geval nie en het die Argentyne voorlangs veral in die skrum hul man gestaan.Daar was mi min Bokke wat hand opgesteek het en gesê het ,kies my vir Japan.